Demba Ba puttet to i enkel Newcastle-seier
November var en forferdelig måned for de sorte og hvite. Ikke en eneste seier innkasserte laget på sine fem kamper i Premier League den forrige måneden. I Europa League gikk det ikke bedre. Der ble det heller ingen seier på de to forsøkene Newcastle hadde. Da er det godt at tiden leger alle sår. For når kalenderen nå viser desember, ser det ut til at laget kan være på vei tilbake. Med en strålende Demba Ba i spissen, og med nesten en hel kamp i overtall, hadde Newcastle få problemer med å høvle over Wigan mandag kveld.Det tok bare 12 minutter før det ble høydramatisk i oppgjøret. Newcastle-spiss Demba Ba kom fri bak forsvaret til Wigan, men ble lagt i bakken i feltet etter en skulderduell med Maynor Figueroa. Dommer Mike Jones pekte på straffemerket og ga til og med det røde kortet til Wigan-spilleren. Demba Ba var nådeløs og sendte hjemmelaget i føringen.Med en mann mer var det aldri tvil om hvem som skulle ro i land seieren. Ba doblet ledelsen snaut ti minutter senere - og etter 71 minutter satt innbytter Gael Bigirimana inn 3-0-målet på vakkert vis. 19-åringen skrudde ballen opp i vinkelen fra drøyt 16 meter. Flere mål ble det ikke, og en fornøyd Newcastle-manager, Alan Pardew, kunne konstatere at det laget hans plukket med seg tre viktige poeng. PS: Newcastle ligger nå på 14. plass i Premier League - med 17 poeng.
(Newcastle - Wigan 3-0) Et rødt kort og straffespark snudde trenden for Newcastle. Etter fem kamper uten seier i Premier League, kunne de endelig juble for tre poeng.